khistorydata/jeongjo-sjw-relations huggingface dataset:
정조 0년 · 목
以兼春秋。筵中有做錯。特命置對。
정조 0년 · 강
命罪人李克生。用贜吏元義孫例。減死定配于河東府。
정조 0년 · 목
克生。在務安任所。儲置米私自和賣。除支米以錢捧用。軍丁受賂陞降。事發拿囚。刑推捧供。禁府以一律議啓。敎以。論其負犯。則目下犯贜。猶是緦功之察。雖然趙曮等諸囚。皆屬昧爽以前。特貸一律。依元義孫例。除杖發配。禁府啓。以河東府流三千里定配。從之。
정조 0년 · 강
召見左議政金尙喆。右議政鄭存謙。判義禁鄭弘淳于興政堂。
정조 0년 · 강
令內醫院官員。持蔘料往傳于執義金亮行處。
정조 0년 · 강
命加出提調黃景源。 陵行時仍兼加出之任。
정조 0년 · 강
左參贊黃景源上疏賜批。
정조 0년 · 목
疏略曰。臣伏讀闡義昭鑑。未嘗不歔欷而歎也。嗚呼。國家。先戊申而作此書。則豈有戊申之亂乎。前乙亥而作此書。則又豈有乙亥之變乎。易所謂不早辦者。誠可懼也。夫賊臣不軌之心。前後相似。而臣謂後之賊臣。有浮於前之賊臣。何者。前之賊臣。其逆節人皆知之。而猶有戊申之亂與乙亥之變也。而況後之賊臣。以肺腑之親。其逆節非外人之所可洞知。故四方人心。尙未大定。是方來煽動之憂。誠可謂無所不至矣。今殿下穆然遠慮。作綸音宣布中外。而此則猶是大綱也。至於逆節隱微者及王府所置鞫案。人無知者。臣以爲。宜令館閣。用闡義昭鑑之例。撰成一書。具載逆節。凡百官庭請之啓。搢紳章甫之疏。諸賊正法之案。一一輯錄。逐端而推明。隨緖而論斷。頒行八方。使人人皆知此賊滔天之惡然後。庶有早辦之效。而可無馴致之慮矣。批以。當議大臣處之。
정조 0년 · 강
四學儒生權大應等上疏賜批。
정조 0년 · 목
疏略曰。乃於學儒圻儒之請先正臣文正公宋時烈追配 孝宗大王廟庭之疏。卽降兪音。特擧闕典。則由是而 聖祖之志事益彰矣。殿下之盛德尤著矣。環東土數千里。凡爲臣庶者。孰不欽仰而悅服乎。然追配之典。只及於宋時烈。而不及於先正臣文正公宋浚吉。則恐或有欠於日月之光。而抑亦不能無憾於天地之大也。臣等俱是至愚極劣。少無知見。則於宋浚吉渾然天成之德。顧何敢形容其萬一。而第伏聞殿下。於向者湖西儒疏之批。有兩先正同心同德。予非不知之敎。又有只以文正公追配者。予亦有深加商量之敎。臣等聚首相觀。伏未知聖意之攸在也。易曰二人同心。其利斷金。書曰。予有臣十人。同心同德。以易之訓。而若謂兩臣之相同。則豈可擧其一而遺其一乎。以書之言。而若謂同心同德於 孝廟。則何以配其一而靳其一耶。又若謂以兩臣。而無不同心於 孝廟。亦無不同德於 孝廟。則以是臣而配食是君之廟庭。尤不可缺一也明矣。今聖上旣燭其同心同德。而靳之以深加商量者。此臣等愚迷之所未敢曉也。至於先正臣文純公權尙夏。文康公臣金昌翕。文正公臣李縡。亦莫不贊揚其道德際遇之盛。今焉只以宋時烈躋享。則非但於崇儒重道之典。有所闕然。亦豈不上有違於 先王之遺志。下以拂於擧國之公議也耶。批以。退修學業。
정조 0년 · 강
引接承旨于興政堂。
정조 0년 · 목
以朴宗德爲上 諡封 園都監提調。柳義養爲都廳。
정조 0년 · 강
竄鄭煥猷于宣川府。徒配洪和輔于雲山郡。崔景岳于昆陽郡。
정조 0년 · 목
煥猷。以靈光前郡守。賑穀之假稱自備。飢口之加數濫報。還穀憑藉設賑。立本取利。和輔。以全羅前左水使。還穀發賣取剩。禁松濫䂨造舡。景岳。以全羅前右水使。錢穀貸下料利。軍校索賂差任。幷拿問。煥猷罪較重。功議勿論。以勿限年定配。和輔等視本律。流配減等爲徒配。
정조 0년 · 강
上 眞宗大王　孝純王后追崇册寶。仍行改題主禮。 神主移奉于昌慶宮之延福殿。 舊主移奉于永陵。行祗迎禮。又行奉安祭。
정조 0년 · 목
予具布翼善冠布袍。詣彰義宮　孝章廟。行展拜禮。至咸一齋大次。新主奉安於咸一齋。○前期一日。有司整待如儀。典儀設權安 册寶位於 廟西堦下向東。設予版位於東堦下西向。又設褥位於堦上北向。都監都提調金尙喆以下。讀册官讀寶官捧册官捧寶官擧册寶案者。位於東堦下近南。異位重行。西向北上。典儀代致詞官贊儀司儀位於東堦下近北南向。宗親文武百官位於 廟庭東西。設外位於外神門外東西如常。是日廟司帥其屬開室。宗親文武百官各服朝服。四品以上朝服。五品以下黑團領。都提調以下。亦以朝服俱就外位。時至。典儀贊儀引儀代致詞官先入就位四拜。引儀分引宗親文武百官入就位。次引捧册寶官及擧案者。詣 册寶案前。各捧册寶及案。由正門入。尙喆以下隨至西堦褥位。擧案者。以案各安於褥位。捧册寶官各以册寶置於案。引儀引尙喆以下就位。以引大祝宮闈令就庭中四拜。盥帨陞詣捧出 神主。大祝捧 大王神主。宮闈令捧 王后神主。設於座覆以巾。通禮跪啓中嚴。又啓外辦。予具冕服盥帨。執圭以出。左右邇禮前導詣版位西向立行四拜。在位者同。下倣此予陞自東堦。入詣神座前北向搢圭。如搢不便。近侍承捧。後倣此。予三上香。予執圭俯伏興平身。予詣堦上褥位北向立。代致詞官致詞云。孝子嗣王臣某。謹捧上 追崇玉册金寶啓訖。予俯伏興平身。還復位又行四拜禮。捧册寶官俱詣西堦下 册寶案前西向跪。各捧 册寶興以次進詣。擧册寶案者各捧 册寶案隨之。册寶將至。予鞠躬。 册寶過平身。引儀引尙喆陞。自東堦至簷堦下位。讀册寶官從陞。予陞詣褥位跪。擧案者各捧册寶案。置於 香案前設褥席。捧册寶官各捧 册寶函。以次跪授尙喆。尙喆跪受 册寶函。跪進于予。予受以授都承旨。 跪受。以授捧册寶官。捧册寶官跪受詣 廟內。 及禮房承旨傳捧 册寶函。以次安于案。擧讀册寶案者。臨時設讀册寶案於香案前。予俯伏興少退。讀册寶官鄭元始。讀 册寶訖。各還於案。擧案者跪。置案於 神座前。降復位。尙喆以下還復位。予俯伏興平身。還復位行四拜禮。大祝宮闈令納 神主如常儀。典儀唱禮畢。贊儀傳唱。予還大次釋冕服。引儀引尙喆以下及宗親文武百官。俱出門外位以竢之。○行親祭。兼行告動駕祭。予入次。改具布裹翼善冠布袍。時至。陪享官及諸執事入就位如儀。服色布團領。亞終獻官姓名未詳。以下入就位。通禮啓中嚴。又啓外辦。予入就版位行四拜。盥洗陞詣 廟內。三上香進爵訖。讀祝如儀。又行後四拜望燎後。還大次。亞獻官以下退。○追崇題主後。奉移 舊廟。設題主幄次二於彰義宮咸一齋。又設卓各三於 神位前。大王題主卓在西北向。 王后題主卓亦在西北向。各設筆硯卓槃匜卓。俟上 册寶於 舊主將畢。引儀引題主官李命植鄭晩淳黑團領烏角帶。入就位。次引宗親文武百官布團領。就祗迎位。時至。通禮啓中嚴。又啓外辦。予具布裹翼善冠布袍。乘輿以出。百官祗迎。予至門外降輿。陞就幄次內。大祝宮闈令盥手。陞詣座前跪。捧 新主匱置於卓。開匱捧出 新主。以香湯浴 主。拭以巾臥置于卓。予詣卓前西向立。尙喆以下禮曹判書黑團領烏角帶。從陞題主官陞詣卓前北向立。題前面云。眞宗溫良睿明哲文孝章大王。徽貞賢淑孝純王后畢訖。以光漆重模之。待墨書乾乃重模之。俯伏興退。大祝宮闈令各捧 神主。納于匱。予降至乘輿所。乘輿入門外帿次。百官祗迎如來儀。初題主官將陞。有司陳儀仗於前庭。進輿於門外。進輦於中門外。分承旨史官侍衛將士及執事官。各服其服。侍衛裹布笠去虎鬚靑戎服。分承旨以下黑團領烏角帶。攝通禮啓降座乘輿。凡贊請攝爲之。下倣此。大祝宮闈令各捧 神主匱安于輿。至中門外安于輦。 神輦將過。予出次祗迎。文武百官同。予隨至舊廟門外。大祝宮闈令捧 新主。安於舊主神座前訖。予退 舊主陪詣 陵所埋安。竢享畢。攝通禮進當 舊主座前啓乘擧。大祝宮闈令奉安於輿。至門外安於輦。予先至洞口外以竢之。 神輦至鞠躬。過則平身。宗親文武同。 神輦至郊外京畿境上。分承旨各差備官及分兵曹總府落後。只禮堂陪詣。差備官侍衛將士。以本道守令替代。至 陵所權安于丁字閣內案上。 神輦陪詣延福殿。時至。鼓初嚴。兵曹勒 神輦大駕鹵簿於神門外。宗親文武百官。仍以布圑領。先就洞口外。鼓二嚴。攝司僕正陳 神輦及敎命册寶腰彩輿於神門外。進神輿於廟庭。通禮啓中嚴。又啓外辦。予仍具布裹翼善冠布袍。乘輿詣大門外祗迎位。降輿入幄次。攝通禮詣神門外跪。啓內嚴。鼓三嚴。又白外備。捧敎命官捧册寶官先陞詣廟內。各捧敎命及 册寶。安於腰彩輿。攝通禮進當神座前跪。啓降座乘輿。大祝陞詣廟內。捧出 神主匱安於輿。攝通禮前引至神門外降輿所。啓乘輦。大祝捧出 神主匱安於輦。 神輦將至。予鞠躬。過則平身。予乘輦隨後至延福殿門外。攝通禮進當 神輦前跪。啓乘輿。大祝捧出 神主匱安於輿。攝通禮前引至神門外幄次前跪。啓降輿。大祝捧出 神主匱。權安於幄座。捧敎命官。捧册寶官各捧敎命及 册寶。權安於案。予降輦入小次。捧安時至。攝通禮詣幄次前跪。啓乘輿。大祝捧神主匱安於輿。予出次西向立。攝通禮詣 神輿前跪。啓進發。 神輿將至。予鞠躬。過則平身。 神輿至殿門外。大祝宮闈令捧出 神主。入詣殿內安於座。捧敎命册寶官。各捧敎命及册寶。各安於案。○行奉安祭如上儀。禮畢。予還至昌德宮 璿源殿齋宿。○敎曰。 延福殿追崇上諡後。都監堂郞施賞。待 景慕宮上諡後爲之。以此知悉。
정조 0년 · 강
命敍前都廳柳義養。仍察都廳之任。
정조 0년 · 강
予在昌德宮。行瑞葱臺內試射。
정조 0년 · 강
引接兵曹判書守禦使訓御將于暎花堂。行內試射。命時囚李頤祥放。
정조 0년 · 목
以兵郞軍號不卽進呈也。
정조 0년 · 강
命兵曹判書具善復。加輔國資。
정조 0년 · 목
敎以。馬政。有國之重事。近來內外司僕寺厩養之馬。全不成樣。以至御乘。亦皆蹇劣。將有銜橜之慮。已極寒心。而又以今番內試射觀之。許多走馬。無一匹適於驅馳者。脫有緩急。其將以此臨陣乎。此姑勿論。雖欲用於一時試射。猶且不得。朝家設置牧場之意安在。從今自本寺嚴飭諸牧。以三年五年爲期。毋令騋牝三千。專美於古。有此飭敎之後。未見其效。則此衙門雖有大臣。亦不可一味寬恕。以此知悉。亦當發遣廉察之行。該牧官當隨現重繩。斷不饒貸之意。另加嚴飭。俾有實效。
정조 0년 · 강
詣 眞殿齋室齋宿。
정조 0년 · 목
四更頭行禮。卽 肅廟誕辰日也。
정조 0년 · 강
遣承旨詣 元陵　永祐園奉審。
정조 0년 · 강
詣延福殿行望祭。
정조 0년 · 강
眞宗大王　孝純王后舊主。埋安于 永陵曲墻內吉地。
정조 0년 · 목
陵司及禮曹堂上與觀察使地方官。蕫視 埋安後。詣闕復命。
정조 0년 · 강
詣 景慕宮齋宿。
정조 0년 · 목
予詣 景慕宮。先行展拜禮於神門外。陞詣 廟內奉審後。還大次經宿。
정조 0년 · 강
命改建堂上具允鈺。貂皮笠耳掩一部賜給。
정조 0년 · 목
敎以。小子之致誠者。唯在祀典。而今日來見 廟貌之煥然改新。愴感之中。還覺慰幸。都監堂郞畢役後當施賞。而工匠之勤勞可知。最勤勞者。令該曹參酌題給米斗。
정조 0년 · 강
召見工曹判書鄭弘淳。漢城判尹蔡濟恭于齋室。
정조 0년 · 목
以洞口道路狹窄。軍兵不能成列也。弘淳對以。兵判具善復。素諳此等例。相議恢拓。從之。
정조 0년 · 강
行上 諡號册印行祭。移奉于彰義宮行祭還宮。
정조 0년 · 목
前期一日。有司整待如儀。典儀設權安 册印位於 廟南階下北向。設予版位於北階下西向。又設褥位於階上西向。都監都提調金尙喆以下讀册官讀印官捧册官捧印官擧册印案者位於北堦下近東。異位重行。南向西上。典儀代致詞官贊儀引儀位於北堦下近西南向。宗親文武百官位於 廟庭左右。設外位於外神門外。左右如常。是日宮。司帥其屬開 室。宗親文武百官。各服布團領帽帶。都提調金尙喆以下。亦以布團領帽帶。俱就外位。時至。典儀贊儀引儀代致詞官先入就位再拜。引儀分引宗親文武百官入就位。次引捧册印官及擧案者。詣册印案前。各捧册印及案。由正門入。尙喆以下隨。至南堦褥位。擧案者以案各安於褥位。捧册印官各以册印置於案。引儀引尙喆以下就位。次引大祝就庭中再拜。盥洗陞詣捧出 神主。通禮啓中嚴。又啓外辦。予具布裹翼善冠布袍。盥帨以出。左右通禮前導詣版位西向立。本廟東向故。儀註以西向磨鍊。而宮園儀釐正時。皆以北向磨鍊。行再拜禮。在位者同。下倣此。予陞詣堦上褥位西向跪。代致詞官致詞云。從子國王某。謹奉上追 諡竹册玉印云云。予俯伏興平身降復位。又行再拜禮。捧 册印官俱詣南堦下册印案前南向跪。各捧 册印興。以次進詣擧册印案者。各捧册印案隨之。册印將至。予鞠躬。過則平身。引儀引尙喆陞自北堦。至簷堦下位。讀册印官從陞。予陞詣褥位跪。擧案者各捧册印案。置於 香案前設褥席。捧册印官各捧册印函。跪授尙喆尙喆。跪受以進于予。予受以授都承旨。     跪受以授捧册印官。捧册印官跪受詣。廟內。及禮房承旨李命植傳捧册印函。以次安于案。擧讀册印案者。臨時設讀册印案於 香案前。予俯伏興少退。讀册印官鄭元始。讀册印訖。各還於案。擧案者跪。置案於 神座前降復位。尙喆以下還復位。予俯伏興平身還復位。又行再拜禮。大祝納神主如常儀。典儀曰禮畢。贊儀傳唱。予還大次。引儀引尙喆以下及宗親文武百官俱出門外位以俟之。○將行告由祭。先是有司整待如儀。時至。執禮以下先入就位再拜。陪享宗親文武百官入就位。贊引引監察以下入就位再拜。謁者贊引各引。終獻官進幣瓚爵官。薦俎官。奠幣瓚爵官。入就位。贊引引大祝陞詣捧出 神主。通禮啓中嚴。又啓外辦。禮儀使導予入就版位西向立再拜。在位者同。下倣此。○行晨祼禮。予詣位盥洗訖。陞詣尊所酌鬱鬯。仍詣 神位前跪三上香。執瓚灌地訖。進幣俯伏興平身。降復位。○行酌獻禮。予詣尊所酌酒。仍詣 神位前跪進爵。俯伏興少退跪。讀祝訖。俯伏興平身降復位。亞終獻如儀。○行飮福禮。予詣堦上北向立飮福訖。俯伏興平身降復位。行再拜。○撤籩豆。又行再拜禮。○予詣望燎位望燎訖。禮畢。予還至齋殿。亞獻官以下出。諸執事再拜以出。 神輦陪詣彰義宮。時至鼓初嚴。兵曹勒諸衛陳 神輦法駕鹵簿於神門外。宗親文武百官仍以布團領。先就洞口外。鼓二嚴。攝司僕僉正進神輦及敎命册印腰彩輿於神門外。進 神輿於廟庭。通禮啓中嚴。又啓外辦。予仍具布裹翼善冠布袍。乘輿詣大門外祗迎位。降輿入幄次。攝相禮詣神門外跪。啓內嚴。鼓三嚴。又啓外備。捧敎命官捧册印官先陞詣 廟內。各捧敎命及册印。安於腰彩輿。攝相禮進當 神座前跪。贊降 座乘擧。大祝陞詣廟內。捧出 神主匱安於輿。攝相禮前引至神門外降輿所。贊乘輦大祝捧出 神主匱安於輦。 神輦將至。予鞠躬。過則平身。予乘輦隨後。至彰義宮大門外。攝相禮進當 神輦前跪。贊乘輿。大祝捧出 神主匱安於輿。攝相禮前引至神門外幄次前跪。贊降輿。大祝捧出 神主匱權安於 幄座。捧敎命官。及捧 册印官各捧 敎命及 册印。權安於案。予降輦入小次。捧安時至。攝相禮詣 幄次前跪。贊乘輿。大祝捧 神主匱安於輿。予出次西向立。攝相禮詣 神輿前。贊進發。神輿將至。予鞠躬。過則平身。 神輿至廟門外。大祝捧出 神主匱。入詣廟內安於座。捧敎命官及捧册印官。各捧 敎命及 册印。各安於案。○行奉 安祭如上儀。禮畢。予還宮。
정조 0년 · 강
御崇政殿。受百官賀。領敎中外。
정조 0년 · 목
眞宗大王追崇及 景慕宮封園慶也。先是敎以。雖有乙巳親臨之例。追崇與踐阼異矣。當慰而不當賀者也。致詞叩頭等節。勿爲磨鍊。至是禮成。○敎曰。追上 諡都監都提調左議政金尙喆。向者三都監。旣施錫馬之典。子壻弟姪中調用。提調兼漢城判尹蔡濟恭。行工曹判書朴宗德。行吏曹判書李重祜。各熟馬一匹賜給。都廳右副承旨徐有防半熟馬一匹賜給。副司果柳義養加資。上 册實册印時禮房承旨李命植加資。 玉册文製述官前判書李徽之禮曹判書鄭尙淳。 金寶篆文書寫官右參贊尹東暹。 王后玉册文書寫官洪梓。金寶篆文書寫官李衍祥。 景慕宮竹册文製述官左參贊黃景源。書寫官行副司直徐命善。 玉印篆文書寫官錦城尉朴明源。各大鹿皮一令賜給。 王后玉册文製述官右議政鄭存謙虎皮一令賜給。 王后神主書寫官鄭晩淳。 景慕宮神主出納大祝司僕正鄭元始竝加資。餘皆施賞有差。
정조 0년 · 강
景慕宮正堂開基。
정조 0년 · 강
有政。判書李重祐參判徐浩修進。
정조 0년 · 목
以李秉鼎爲吏曹參議。鄭民始爲大司成。李顯模爲監役。尹鳳周爲砥平縣監。金鍾秀爲承旨。
정조 0년 · 강
中批。以張志恒爲戶曹參判。
정조 0년 · 강
命李命彬任希雨李鼎運放送。
정조 0년 · 목
雖不頒赦。宜施曠蕩之典故也。
정조 0년 · 강
命兵房承旨李普溫遞差。
정조 0년 · 목
敎以禁軍旣甚曚然。掩置狀啓。職在該房。雖不親聽下敎。不問狀啓之來否。特敎之後。始乃推入。事極疏忽。其在重事之道。不可無飭。
정조 0년 · 강
陳奏正使金致仁。副使鄭昌順。以使事告竣。自燕離發馳聞。
정조 0년 · 강
行晝講于興政堂。經筵黃景源。特進官李在簡。承旨李秉鼎。玉堂沈有鎭金觀柱。
정조 0년 · 목
講春秋。敎以。兩司同爲入侍。卽 列朝舊例也。始初晝講。有詣臺臺諫。而不爲入侍。今日不參兩司諸臺。一竝推考。
정조 0년 · 강
命度支嚴飭諸道。
정조 0년 · 목
敎以。民生休戚。亶係賦稅之均否。經費嬴縮。亦在是焉。按道之臣。苟能明白覈實。無以顏私之厚薄而低昂。唯視穡事之登歉而分俵。則雖或優給災結。尙有餘裕。不害爲寧失於益下。而比年以來。度支之年分事目。徒爲文具。各道之虛簿瞞報。已成謬例。惟正之供。徒歸漏蠹。嗟。彼民斯。未蒙實惠。豈非寒心之甚者乎。事目今已啓下。自當有廉探之道。以此預令知悉。
정조 0년 · 강
刑曹判書李溎上疏賜批。
정조 0년 · 목
疏略曰。嗚呼。今日紛紛。都由於洪鳳漢之故耳。頃年私覿時一言。其悖亂威䝱之意。已無一分臣節。而及夫相老載翰諸賊之出。則其凶肚逆節。莫不襲其餘論。此其爲諸賊之前矛。已自十分無疑。而若使獜漢之凶狡猾賊。苟非承藉乃兄之氣勢。陰受乃兄之圈套。則必不能至於是矣。厚賊之包蓄禍心。眼無儲君。苟非合附鳳漢之勢權。倚恃鳳漢之聲援。則亦不敢至於是矣。至若妖雲凶疏之爲先除宮僚。次及儲君之計者。實是窮天地亘萬古所未有之惡逆。而暗地主張。爛熳綢繆者。乃是鳳漢之愛子。則妖雲之疏。鳳漢其敢曰不知乎。臣伏讀向來鄭履煥疏批下端數句語。幾乎鳴咽而不成聲。噫。其地處之旣如彼。罪犯之至於此。使我殿下。遲疑却顧於公議私情之間。而兩難放下。貽惱聖衷。此亦關係於國運。而益痛人之無良。乃至此耳。蓋其幾年秉軸。剝民戕國。植私蔑公。凡厥所爲。罔非罪惡。則雖無此囮主亂逆之事。當此治化淸明之日。固宜逬逐田里。不使濁亂於朝廷。況此所犯之關係國賊。不容原貸者乎。臣嘗仰體殿下不忍加罪之意。而參知於國人所共必誅之義。酌量公私。粗得一道。殿下茍以一副文字。先將前後罪惡。明白臚列。無小隱護。而以慰安 慈宮之意。懇惻行辭。布謝中外臣民。姑貸肆市之律。錮置郊坰。不使外人交涉。以畢其生。則公議少伸。私分亦全。人心始平。衆疑方釋。向所謂仁至義盡。兩不爲病者。其在是矣。今擧國之人。皆曰有罔赦之罪。殿下亦不曰無罪。而猶且不加一罰。苟且涵貸。時或遣史官而偕來。降恩旨而慰諭。則其可曰國有法而君有綱。亦何以爲爲人臣犯分不忠者之戒哉。顧今大小公議。皆以爲可殺。而臣則請其錮廢。殿下以謂可恕。而臣則歸之於首惡大憝。固上下齟齬。兩難字格。而若其區區思議。煞費斟量。庶不至於全然無義。以我殿下之明聖。亦必有默認而深悟者。則其於未勘惟輕之典。豈或靳持而不賜允可乎。批以。前後疏箚。可見沐浴之心。予有商量者。卿勿困予焉。
정조 0년 · 강
大司成鄭民始上疏辭職。賜批不許。
정조 0년 · 강
知春秋徐命善與監事金尙喆有親嫌。上疏辭職賜。例批。
정조 0년 · 강
命使行先來譯官金致瑞。軍官徐命亮等。幷分配畿邑。
정조 0년 · 강
召見漢城右尹金龜柱于興政堂。
정조 0년 · 강
召見左右相及兵曹判書下直閫帥守令于興政堂。
정조 0년 · 목
以迎勅儀節。議于大臣故也。左相金尙喆啓言。丁丑勅行。以醴酒用之。今番則旣無酒禁。不必禁之矣。從之。又啓言。前備堂蔡濟恭復差備堂。從之。予以中日廳。近於 孝明殿。砲聲入徹。當移設於他處矣。兵判具善復曰。自今中日。只試射藝。鳥銃移設於景福宮。入直總府堂郞一員。與出番兵曹堂郞。進去監試宜矣。從之。
정조 0년 · 강
行 孝明殿朔祭。
정조 0년 · 목
具衰服出齋殿。詣 孝明殿東階版位上西向立。亞獻官以下陪享官先入就位。俯伏哭四拜。盥洗詣尊所酌酒。入詣 香案前。北向跪三上香獻酌。俯伏興少退跪。大祝讀祝訖。予俯伏興降復位。亞獻官左議政金尙喆終獻官右議政鄭存謙。行亞終獻禮如儀訖。俯伏哭四拜。仍詣望燎。贊禮跪啓禮畢。還齋殿。
정조 0년 · 강
藥房再啓請復膳。不從。
정조 0년 · 강
藥房又啓 慈殿請復膳。不從。
정조 0년 · 강
召見禮堂于齋殿。
정조 0년 · 목
判書李徽之啓言。 延福殿追崇時服色。無他可考。而邦家之禮。嗣位時旣借吉。則追崇與嗣位。事體無異。又以册封之禮言之。 孝廟辛卯。 先朝乙巳。皆借吉矣。予曰。然則當從已行之例。最所難便者。在於陳賀一節矣。徽之曰。國恤三年內。凡有慶賀之事。必行陳賀。而儀節。則有叩頭而無山呼矣。予曰。設令古禮有之。京外封箋稱賀足矣。不必臨殿受賀。服色及儀節。仍令弘文館博考以聞。
정조 0년 · 강
命 慈殿 慈宮所進大殿誕日加封米。當月封進。
정조 0년 · 목
古例。大殿誕月。以加封米稱號惠米。 石進獻于 慈殿。命修復舊制封進。 慈宮封進數爻。準 慈殿例擧行。
정조 0년 · 강
命史曹參議李秉鼎。下義禁府推考。
정조 0년 · 목
敎以。以獻官塡差之駭眼。欲知委折。招問該吏。則句管之堂。以上疏後不預於本曹事爲言。豈以日前批答之循常。不愜於意而然乎。處義郞當。不可不一問。
정조 0년 · 강
御崇政殿月臺。行親押。
정조 0년 · 강
修撰金觀柱上疏辭職。賜批。
정조 0년 · 목
疏略曰。嗚呼。臣之向來疏擧。豈爲他哉。直不過爲宗國爲聖躬。而存天下之大防。樹百世之綱常。斷斷此心。上天鑑臨。然而大義未伸。流言罔極。火色交煽。駭機日急。百口虀粉。朝夕以俟。苟非 先大王至仁至慈曲垂全保之恩。與夫我殿下至神至明洞察亂逆之源。則何由得至今日。每一念至。餘悸在中。惟願沒齒丘壑。永辭榮塗。以自全匹夫之諒而已。批以。今爾所辭。可謂太過。爾之所以不忘 先王之恩者。實在於誠心事予。勿辭察職。
정조 0년 · 목
著以典祀官祭物欠精罪置對。至是特命分揀。
정조 0년 · 강
有政。參判徐浩修進。兵批。判書具善復進。
정조 0년 · 목
以李★(土+甲)爲大司憲。林鼎遠爲大司諫。李在學爲司諫。任濟遠朴宗彥爲掌令。朴天衡爲獻納。閔百寅爲白川郡守。以金海柱爲黃海水使。宋載岳新通也。李明運爲慶尙右兵使。趙圭鎭新通也。沈豊之爲北評事。
정조 0년 · 강
以李秉鼎爲承旨。前望也。鄭好仁爲冬至副使。復差也。
정조 0년 · 강
吏曹判書李重祜上疏辭職。賜批。
정조 0년 · 목
批以。伊時啓辭。職由於該房之做錯。予亦不答。今作休紙。勿辭行公。
정조 0년 · 강
持平兪彥鏶上疏辭職。賜批。
정조 0년 · 목
批以。向者之批。罄悉予意。冀廻遐心。巽章又到。控辭愈摯。悵焉于中。曷可言喩。爾之夙契道關。潛究學海。造詣之工。義理之精。固所深知。非爲偶聞。爾何一向過辭。至此之甚乎。且爾章中科業云云。良亦過矣。如退栗之道學。獨非科目中人乎。予意固當諭於爾弟。而爾其俟小間從速登途。以副予側席之望焉。
정조 0년 · 강
大司憲金魯鎭引避。命勿辭。亦勿退待。
정조 0년 · 목
避曰。向筵史剡之奏。卽臣之不當妄論者。而偶因魯史。未及周思。卽席率口之失。誠無以自解。當遞之義。參倚前衡。勘緘有命。而罪旣犯於違召。合辭方張。而跡又阻於詣臺。致勤問備。自速嚴敎。悚惶之極。無地容措。請命遞斥臣職。批以。昨日問備。以其講筵事。而卿之避辭。引爲史官事。此予俄所訝惑者。聞卿筵奏。始知卿引義之端。卿雖以此自引。予則以爲如卿等者。欲論史事。必當十分斟量而後發。向日卿所啓之後。益知其史官之不可不擇。
정조 0년 · 강
命忠淸監司徐有臣。江原監司金夏材。一倂緘辭。從重推考。
정조 0년 · 목
敎以。馬政。不特有國之重事。至於驛馬。傳通命令。所係非細。挽近以來。全不成樣。定差員領來立把之馬。若是疲劣。則餘馬之亦然。推可知也。設置郵官之意何在。猶屬令前。姑不嚴勘。來後若未見修擧之效。該道道臣。該驛察訪。難免重繩。以此令兵曹各別嚴飭。身爲按道之臣。此等小事。若是不察。不可無警。
정조 0년 · 강
命此後幸行時。承史皆乘驛馬。定式擧行。
정조 0년 · 목
蓋禮待近密之意也。
정조 0년 · 강
命吏曹判書李重祜罷職。
정조 0년 · 목
敎以。一日五招。連事不進。分義所在。不可無飭。
정조 0년 · 강
命前吏曹判書李重祜敍用。仍任前職。
정조 0년 · 목
敎以。五違召命。體統所在。俄者處分。烏可已乎。雖然俾之一遞一伸。廉隅之意。亦在其中。罰已施矣。莫重謁 陵之行。銓官之長。不可不備。單招先隨駕後謝恩。
정조 0년 · 강
命觀象監提調朴宗德爲先罷職。
정조 0년 · 강
幸 元陵　永祐園。
정조 0년 · 목
具布戎服。乘馬出興化門。詣齋室。改具衰服。展拜。行酌獻禮訖。與左議政金尙喆。御營大將金漢耆。漢城右尹金龜柱。相地官金基良柳東亨。詣 陵上周覽形局。遣承旨分詣局內諸 陵奉審。命本陵及各 陵守僕守護軍。考例施賞。仍詣 永祐園展拜。行祀如儀。還宮自禿音坪。至興仁之門。捧上言。
정조 0년 · 강
館學儒生進士李瑮等上疏賜批。
정조 0년 · 강
命京畿監司鄭光漢。豹皮一令賜給。地方官楊州牧使金光默。弓矢一部賜給。楊州良民息肩之政。再明日殿座時稟處。
정조 0년 · 강
命庭試會試重試會試。皆以來月晦間擇入。
정조 0년 · 강
賜藝文提學鄭履煥。大鹿皮一領。
정조 0년 · 강
命任徵夏伸雪丹書。昌城府定配罪人沈鈗。機張縣定配罪人尹慶龍放送。
정조 0년 · 목
皆因上言也。徵夏事關辛壬。至是特命伸雪。鈗儀之 也。慶龍以侍從。干囑殺獄事也。
정조 0년 · 강
命刑曹。査治宮房導掌之作弊外邑者。考律嚴處。
정조 0년 · 목
先是。因固城民人上言。有査治之命。至是。本道監司李衍祥。以其事査聞。敎以。導掌之科外濫徵魚果。已極無狀以陳爲起。白地橫斂。尤極痛駭。使之考律嚴處。
정조 0년 · 강
命刑曹。嚴勘僞券壓良之罪。
정조 0년 · 강
命太學捲堂與否知入。
정조 0년 · 목
敎以。昨日所下備忘記中辭敎。雖有斟量者。而在儒生處義。則豈敢晏然哉。
정조 0년 · 강
命首醫方泰輿刊名仕版。勿屬內醫院。
정조 0년 · 목
敎以。取廾。卽一國試。旣備參副試官。則幺麼醫官。焉敢偃然稱病。有若角勝於提調者然乎。渠爲首醫之後。不但各宮房爲然。以至文女名以幾貼劑藥。以生村送之。還以生材捧之。況生材禁令。尤何等嚴截。其間瑣瑣之事。不必下敎。此外廷何以知之。不可以年老。而一味曲恕。
정조 0년 · 강
領敦寧金陽澤上疏賜批。
정조 0년 · 목
疏略曰。伏念臣前後所遭。一節加於一節。終致合辭請罪之擧。伏蒙聖慈。暫施薄罰。施卽特敎。給牒敍用。職名縻身。隆天鉅海。未足以喻比恩渥。闔門攅手感泣蓋伊時事。臣之初疏。只陳訟愆之義。未暇及他。衆議紛紜。傳說不一。臣於此若不陳暴衷悃。則日月之明。亦何以悉燭乎。臣常稔聞逆翔之傾邪危險。得志必禍人家國。每深惡痛嫉。視之如讎。及其凶書一出。受兩賊陰嗾。剪除翻覆之密計。綻露無餘。神人胥憤。莫不欲食肉而寢皮。臣忝在大官。日企此賊復拿。仰贊天討。逮夫帳殿親臨時。臣積瘁添病。堇堇扶舁參鞫。終夕未敢暫休。徹夜按獄。廢食而氣薾。眩作而神昏。如墜烟霧。旣未能詳閱文案。又未能詳審律名。冥迷中終底大段謬錯。莫非臣罪厄湊泊之致。迄今悚懍。寢夢猶驚。所可痛惋者有之。昨年冬。諸大臣入侍 大朝。請討此賊。而臣以原任齊籲。先斥其亂倫之累。仍討凶逆之罪。言之頗力。今乃以時任治獄。坐於病昏。不察事端滾翻。卒不免見斥於不嚴討之科。思之痛心。寧欲無生。從兹以往。唯宜屛跡田間。閉門省愆。涵濡聖世生成之澤。是臣區區之願。批以。卿之無他。業已知之。至於相職之乍罷旋敍。欲伸卿廉防。於卿毫無難安之端。卿其勿辭。卽爲造朝。用副予意。
정조 0년 · 강
正言尹光昇上疏請護。賜例批。
정조 0년 · 강
知春秋洪樂性。與監事鄭存謙。有査嫌上疏。賜例批。
정조 0년 · 강
命詣臺臺臣。爲先遞差。下義禁府推考。行公諸臺。一竝遞差。該房承旨徐有防。亦爲遞差。
정조 0년 · 목
敎以。國家之所以設置臺閣。將欲振朝廷不振之紀綱。況今臺閣之啓。不但城上所循例前啓而已。則其停其連。雖非人主之所可指揮者。名以臺啓。亦非齋日。而旣有詣臺之臺諫。更鼓將下。闕門已閉。無省記留在。尙不傳啓。其爲壞損臺體。虧廢紀綱。甚非細事。
정조 0년 · 강
命中官罷養人韓景會。遠地定配。
정조 0년 · 강
御崇政殿討逆頒敎。
정조 0년 · 목
予具布裹翼善冠布團領。由顯謨門。指 孝明殿齋殿。改具衰服。先行展拜。仍行上食禮訖。改具團領。御殿頒敎。敎文若曰。天未欲祚我國家耶。何亂逆迭興疊出。如是極也。莽操懿溫。猶云異代。卽以我朝言之。權凶逆孼。集而觀之。始以保護爲名。似乎安老。必欲將殺善類。同乎袞貞。乃讎視國本。謀危 宗社。則有浮於辛壬之耈輝。若其肆發凶言。詬罵天日。則殆甚於甲乙之海雲。噫嘻。痛矣。可勝誅哉。今幸情跡畢露。誅討克擧。其將爲懲艾轉移之一大機會也。兹大誥之誔宣。尙明聽之無譁。嗚呼。惟我 英宗大王。命予爲儲嗣。潛德春宮。垂二十年。主鬯之重。 三宗攸托。延頸之情。八域同然。何待乎外戚之保護。而始安於其位哉。顧乃敢藉予爲重。張皇權勢。咆喝一世。廣植黨與。凡有不附於己者。輒目之爲不利。譸張流言。眩惑予聽。予自漢昭之年。已察其奸狀。況其所欲圖者。變亂 先朝之義理。而予則固守。所欲爲者。魚肉一邊之士流。而予不肯從。於是乎深懷忿懟。恣行危逼。熏天氣勢。直與予爭抗。嗾其親黨。各售凶謀。改頭換面表裏交煽。獜謙之大肆跋扈。而從以恒簡之妖惡。德師之倡爲怪鬼。而終致應元之誣辱。究厥所自。蓋非一朝一夕之故。也獜漢則素稟梟性。加以狼貪。兄弟迭居權位。無異王鳳之王音。門庭互尋戈㦸。有甚元老之元衡。厚謙則自來天生妖物。乃是國之蟊賊。恃議親之勢。鬻權朝廷。濟其母之惡。流毒世道。兩賊連腸接肚。打成一團。近自贄御僕侍。遍至掖屬宮隸。悉布渠輩之耳目。潛伺儲君之動靜。是蓋以彌遠之凶心。欲沮王我也。駿機迫於呼吸。戒心不安於寢食。國勢之山岌嶪。予躬之孤危。一宮僚外。孰有知者。時則 聖候沈綿。萬幾倦勤。代聽之議。已決於宮闈之內。雖在予小子。惟當體念天意。以分勞爲孝。矧乎群下之出入見聞者。孰不憂悶。思所以對揚明命。而彼兩賊。佯若不知。百計敲撼。做出無根之言。以唱宣於外。陰懷叵測之意。以煽動於內。愚弄予誘負予。無所不至。謙則欲投間乘隙。以沮大策。而不能得。則獜乃肆然仰奏於前席曰。東宮不必知老論少論。不必知兵判。吏判尤不必知國事矣。迨至成命旣下。承宣欲書。則輒敢揮手止之。竟至於格而不行。噫。老論少論。色目之大分。予其可不知。兵判吏判。銓衡之重任。予其可不知。至於國事。當其時也。予不知。誰當知之。在昔 孝廟戊戌。先正臣文正公宋時烈。直請東宮參決。又移書時相。勸其贊成。此時 孝廟寶籌鼎盛。而 顯廟在東宮。春秋方十八矣。然而先正之言。猶汲汲如不及。誠以 宗社至計。不可不早也。今我 聖祖。以大耋之齡。久在靜攝之中。而予又不在沖年。則攝總庶政。以代 聖勞。豈非名正而理得者乎。渠獨何心。必欲沮搪。猶恐其或成耶。此無他。渠之於予。探試有素。知予之必不循其意。而縱其所爲故也。是可忍也耶。迺者重臣之疏出。而辭義嚴正。聽政之命下。而朝象淸明。渠輩自知謀不可售。罪不可逭。而急嗾翔雲。投呈凶書。露出溫室樹三字然後。欲夤緣密逕。違之天聽。以爲一經鉤問。則宮僚可除。宮僚除則聽政可翻。聽政翻則儲位可危。暗地排布。吁亦巧矣。何幸天不爲渠輩。謀禍不竟作。及夫雲賊之再鞫。眞贓盡綻。明若觀火。其所指使者。豈特獜謙兩賊而已哉。翔雲之轍旣覆。則亦可以少懲。而若淵之章。繼發於卽阼之後。發謀設心。宛一翔雲。而歸獜漢於國邊。以討逆爲迎合。指泰淵以忠赤。至貽書而稱冤者。尤萬萬駭憤。因此庭鞫連設。凶黨悉現。商輅善海。俱以逆家之切姻。乃不滿於重臣之疏。或謂之下語陰慘。或謂之機關陰秘。趾海爲獜漢之門生。受厚謙之蔘饋。卜相之計。將欲何爲。宗厦之說。與誰酬酢。若簡恒烈。性本奸毒。熊又妖媚。締結兩賊。無謀不通。出入書筵。無言不傳。增衍附益。喧動流播。其曰科試起獄。其曰代點用意云者。皆出於眼無貳極。構誣罔測者。而終至挑發禍機。潛圖翻局。非特此也。勸予除不利之徒。而陷人以大北。擬予以惡言。要乎行己巳之事。而密議於直中。傳說於某處。惟此二事。是豈爲人臣而萌於心而發諸口哉。此爲渠之斷案。而萬戮猶輕者也。纘海之與其兄其侄而稔凶。敬彬之曁乃父乃叔而同惡。言之長也。更何多誥。至於養厚泰淵。向在聽政之時。姑先薄竄。而其綢繆於獜謙之間。聯翩於恒簡之際。奸謀秘計。無不符同。陰圖逆節。皆其釀成。實亦萬目所覩。十手所指。大抵此獄顚末。翔雲恒簡養淵。不過爲嚆矢瓜牙。而獜謙兩賊乃其窩窟根抵。然窩窟之中。又有窩窟根抵之上。又有根抵。予雖不言。人孰不知。己將獜謙等皆賜死。翔雲恒烈相簡善海商輅等。或誅或斃。其餘竝投遠惡地。親製綸音。昭示八方。凡爲我海東臣庶者。尙幸不迷於逆順之辨。無復有訛誤之憂矣。乃若壬午之事。嗚呼。 先大王當日處分。如天地之所作爲。不可得以言語喩也。爲嗣王者。惟當尊而守之。置不忍言。兹于聽政後陳章。登極日傳敎。可見予至心至情。今日北面於予者。有或復提此事。欲售翻亂。則此不但爲 先朝之逆。卽於 景慕宮爲逆。亦於予爲逆。不意賊臣德師。首投凶疏。而一和翰申。接踵而起。顚倒眩幻。罔有紀極。予甚驚痛。亟加嚴鞫。情節盡露。逮連亦多。載翰之造謀狼藉。昭不可掩。載興之知情和應。無復可疑。相老之向國凶言。思之痛心。東讓之同席參聽。罪其可續。妖腰亂領。旣皆就誅。豺心狼腸。宜各知戢。而又有應元者。本以凶醜之徒。復陳覬覦之章。遣辭之罔測。百倍於德和。而誣逼 先朝。指斥乘輿殆萬古之所無。是皆由予遭時之孔艱。而誰謂 大行之仙寢未冷。寡人之黼座未㬉。而遽聞此絕悖無倫之言哉。直使予中心怛怛。無樂乎千乘也。蓋其疏文。雖曰出於其父道顯之手。然首尾委折。有非鄕曲傳聞所可得以知者。而今乃歷歷指陳。有若目覩者然。是豈一道顯之所能辦哉。況其凶疏本草。現捉於帳前。貫通情跡。難逃於抹改。噫。凡此凶論。蓋有所本。醞釀旣深。蓄伺已久。殆不覺其咫尺䝱持。無所不有。則德師應元。特其攴流餘葉。而冥冥之中。又安知有幾德師應元哉。言念及此。懍然寒心。姑以刑期無刑之意。前戮德師諸賊。後誅應元父子。以懲無識醜類之爲人募䝱者。嗚呼諸敬之惡逆旣治。一國之是非大定。從今以後。革舊圖新。斥邪扶正。五刑用討。庶不墜於倫常。一心永肩。期同休於家國。右玆敎示。想宜知悉。藝文提學鄭履煥所製也。敎文中。雖有一二句語之太欠稱停處。而大體文辭與義理。通暢白直。自是詞苑鉅于。予召見慰論。以施臯比之賞。時原任大臣上殿問候。左議政金尙喆啓言。楊州以 陵寢奉安之地。今番幸行後特命臣等。稟處軫恤之方。臣不勝欽仰。從前施惠之政。蕩減結錢。移施還耗。而近聞有生弊之端。今年則還耗使之全數蕩減。實爲窮民之大惠矣。從之。
정조 0년 · 강
命撰明義錄。仍命銓曹。差擬纂修堂郞。開局編輯。
정조 0년 · 목
敎以。臨殿布告者。欲使中外臣庶。咸知亂逆之源。不至誑惑之歸也。其首尾源流。有非可悉於敎文者。大臣旣有筵奏。其在正明義理之道。不可無一編成書。昭示來後。開局纂集等節。依例擧行。又敎以。闡義昭鑑編輯時。都提調開政備擬。有落點之例。昭在政院日記。政官牌招開政。纂輯都提調。卽爲擬望。
정조 0년 · 강
有政。判書李重祜。參判徐浩修進。
정조 0년 · 목
以具㢞爲大司憲。李敬玉爲大司諫。具修溫李弘濟爲掌令。沈基泰爲正言。李枰爲獻納。金觀柱爲校理。金履正爲修撰。朴宗益爲坡州牧使。李魯述爲修撰。鄭魯淳爲假監役。金尙喆鄭存謙爲纂輯廳都提調。
정조 0년 · 강
中批。以李義翊爲承旨。
정조 0년 · 강
命兵曹判書具善復推考。
정조 0년 · 목
有閫帥禁軍將闕。而以無政事入稟。須涉未安故也。
정조 0년 · 강
居齋儒生捲堂。使之勸入。
정조 0년 · 목
成均館啓言。今朝聞居齋儒生。有捲堂之擧。馳往泮宮。招致諸生。問其捲堂之由。則諸生書進所懷以爲。臣等沐 列聖培養之化。値聖朝淸明之時。竊以爲亂逆之本。在所必誅。 宗社之危。不可不扶。以亂臣賊子人得以誅之意。相率陳章矣。及承聖批。以不欲聞爲敎。臣等相顧鬱抑。卽發再疏之論。今朝始伏見昨日所下備忘。又伏承疏批改下者。於是乎先正之誣快雪。而鳳漢之罪自如矣。臣等相顧榮感。繼之以訝惑矣。又伏見豈敢晏然之下敎。臣等又不勝悚惶震懍。罔知攸爲。噫鳳漢之罪。非但殿下之罪人。實 宗社之罪人也。其罪貫盈。自就王章。則非殿下誅之也。乃 宗社之所誅也。殿下何千焉。傳敎中有曰。擧兵犯闕乎。暗室謀逆乎。又曰。萬古天下。寧以國王之外祖。輕加死罪之理乎。遂以是爲不識道理者。嗚呼。鳳漢之謀逆情狀。臣等疏中。已悉無餘。而履霜堅氷。困獸猶鬪。勢所必至。灼若觀火。豈以殿下之聰明睿智。猶未之燭而然耶。抑亦聖孝所推。靡不用。而乃有此不忍而然耶。臣等死罪。固未敢知。而今於 宗社之重。豈或容一毫之私乎。夫道理者。義理之公也。私則非道理也。殿下抑以爲臣等沐浴之請。公耶私耶。罪如鳳漢。凶如鳳漢者。反以地處而屈法。則是爲國王之外祖者。將謀傾 宗社。而終不可除矣。謀危人主。而終不可誅矣。苟如是。則國家之憲章。莫行於國君之外祖。而任其爲凶爲逆耶。求之古今。寧有是也。鳴呼。殿下今日之心。非但臣等之所知。八城含生。孰不感泣。而第伏念。鳳漢生則 宗社危。鳳漢死則 宗社安。鳳漢卽 宗社之對敵也。殿下獨不念四百年艱大之基。而將欲貸一鳳漢之罪耶。臣等奉讀。聖敎不勝茫然也。臣等旣以當然之義理。齊籲致討。而反承前後難安之敎。則臣等豈敢猥廁於賢關之列耶云云。縷縷勸入。終不入。當何以爲之。批以。更令勸入。
정조 0년 · 강
召見漢城判尹蔡濟恭于尊賢閣。
정조 0년 · 목
申明借家奪家之禁。又申漏籍之弊。
정조 0년 · 강
召見 慈慶殿營建堂上鄭弘淳。郎廳鄭志儉于尊賢閣。
정조 0년 · 목
時爲奉 慈宮。營殿於昌慶宮內也。
정조 0년 · 강
遣承旨詣太學。收取夕食堂到記。明日分製講試取。
정조 0년 · 목
敎以。明日試士。卽御極後初行之擧。而在儒生。亦是初見君父之日。禮儀不可草率。令大司成。預爲指揮東西齋生。分東西庭序齒以坐。書丹隨從。一切嚴禁。而近日所謂大小場中之禁亂官。便作騈拇之騈拇。事甚無謂。亦令試所承旨發牌該郞。以如有慢忽。各別重繩之意嚴飭。
정조 0년 · 강
召見兵曹判書具善復于尊賢閣。
정조 0년 · 목
善復啓言。群山僉使曺潤寬兵符。誤以左隻傳授。到任後。始以右隻換珮云。頃於關西誤佩人。亦已罷黜。則今此誤珮之罪。依例罷黜宜矣。從之。又啓言。靑坡蘆原兩驛。近甚凋殘。且經 陵幸。則驛卒等處。戶曹太惠廳米題給。已成視例。米太各五十石題給爲宜。從之。
정조 0년 · 강
命 慈慶殿營建役所築石植木。兵曹判書具善復監蕫。
정조 0년 · 강
召見大司成鄭民始于尊賢閣。
정조 0년 · 목
敎曰。科擧之頻數。卽一痼弊。而明日殿講。卽日次也。始初之擧。有難停廢。雖命爲之。春秋又有到記殿講之例。今月又是到記之當月。不必各設。明日日次殿講。兼行秋到記殿講矣。
정조 0년 · 강
命明義錄纂輯廳。開局於闕內公廨。
정조 0년 · 강
召見纂輯廳都提調于尊賢閣。
정조 0년 · 강
御崇政殿試秋到記。儒生講製。講試官鄭存謙蔡濟恭徐浩修南玄老金普淳金觀柱尹南東。製試官鄭存謙李徽之鄭履煥鄭民始徐有防尹弘烈金憙。
정조 0년 · 목
具布裹翼善冠布團領袍。詣 孝明殿展拜。仍御崇政殿。下御題。問治亂策試製儒。以書傳試講儒。命泮堂。率諸生食堂于殿門外。蓋以諸生應試終日。不入飯具故。特推試所承旨。禁亂官拿處。講純通。幼學金致泳文燦奎。以中庸比較。又皆純通。又以大學比較。致泳純通。居首製三下生員鄭志儉。竝直赴殿試。燦奎。製之次進士朴鎤直赴會試。餘賜紙筆墨有差。
정조 0년 · 강
命江華留守李瀰。爲先緘辭從重推考。經歷朴師郁。拿問處之。
정조 0년 · 목
敎以。留守之紀律。常時若嚴。則初豈有偸竊內帑之事。又豈有結案罪人逃躱之事乎。經歷固有不察之失。爲居留之臣者。其了無引罪之意。揆以廉防。極爲壞損。更敎曰。江華府挑躱罪人之跟捕。旣由於經歷之設施。留守之緘辭。經歷之拿處。竝安徐。而留守則當初之不爲引罪。不可無警。推考。
정조 0년 · 강
判中樞府事李溵上箚。賜批。
정조 0년 · 목
批以。以疾未參。何傷之有。命官旣已變通。卿其安心調理。
정조 0년 · 강
更試儒生鄭志儉。賜紙筆墨。
정조 0년 · 목
御題策問文武。敎以。昨日製述居首儒生鄭志儉。今又臨軒試策者。昨日場中。固已嚴矣。非以疑其倖占也。欲觀才蘊之展盡也。而先命赴試於更試之前者。亦欲示更試非面試之意也。觀此對策。不但有御批處。今日之對。勝於昨日。宜有褒賞之典。
정조 0년 · 강
引接前文衡李徵之。文任鄭履煥于尊賢閣。
정조 0년 · 강
行副司直李命植上疏。賜例批。
정조 0년 · 강
司諫李在學上疏請護。賜例批。
정조 0년 · 강
景慕宮正堂定礎。
정조 0년 · 강
御興政堂。行晝講次對。
정조 0년 · 강
命厚謙歸本宗。
정조 0년 · 목
敎以。厚謙。不可置之 先大王屬籍。而與其母有間。況是螟蛉之類耶。旣非骨肉。其令歸本宗。
정조 0년 · 강
命當該判義禁罷職。
정조 0년 · 목
敎以。逆賊子侄散配。或有同邑定配所者。殊非嚴討逆之義。令禁府刑曹。區別抄啓。而觀此徒流案。致顯纘海。同配一邑。殊甚疏忽。其時判義禁罷職。
정조 0년 · 강
執義金亮行上疏賜批。
정조 0년 · 목
批以。頃聞爾病。良用慮念。爾章之來。可知爾病之少差。非不爲喜。但遐心邁邁。巽辭太過。虛佇之餘。不覺悵缺。爾以喬木之裔。文章道學。可謂家世相傳。予之欲一致之之意。誠深且切矣。爾亦無一見予之心乎。蔘料之賜。卽庖人繼肉之義。爾何過辭。爾其俟病少間。卽爲登道。以副予側席之望焉。
정조 0년 · 강
以蔡濟恭爲遠接使。趙尙鎭爲問禮官。口傳也。
정조 0년 · 강
行晝講于興政堂。引見大臣備局堂上。
정조 0년 · 목
講春秋。知事鄭尙淳。特進官徐浩修。承旨李義翊。玉堂金履正李儒慶。○左議政金尙喆啓言。戶判鄭弘淳。以均賑兩廳米錢之局簡。有三南軍作米錢貿來之請矣。今年三南穡事之豐登。近來初有。許之好矣。從之。○兼兵曹判書具善復啓言。祭享所用犠羊。使貢人貿取於開市好矣。從之。○訓諫大將張志恒啓言。訓局軍物之可以修改者。計其物力。將爲六萬兩。而國用甚繁。勢難準數請得。而數萬兩。請令先爲區劃。尙喆言。不可輕易區劃。答以。日後次對稟處。志恒又啓言。松禁移屬軍門之後。亦禁入葬。而在前或禁或不禁。至有五六代繼葬者。便作應葬之地。當一倂掘移。而厥數甚多。此後則宜有區別禁斷之道。予問大臣意何如。尙喆言。新占者宜禁。從之。志恒言。有松處。軍門自當禁斷。而無松處。使該部禁斷爲宜。從之。掌樂提調徐浩修啓言。 景慕宮樂器造成。請設都監擧行。從之。
정조 0년 · 강
有政。判書李重祜進。兵批。判書具善復進。
정조 0년 · 목
以金漢耆爲判義禁。韓大裕爲砥平縣監。李長爀爲慶尙右兵使。白東毅新通也。李普溫爲承旨。
정조 0년 · 강
命壽進宮龍洞宮首任。令該曹嚴問以啓。
정조 0년 · 목
敎以。宮結出稅。不但爲經費。亦是爲民除弊。則出稅於戶曹。疊稅於宮房。此反不如不出稅之爲愈也。紀綱所在。萬萬無狀。令該曹嚴加査問。
정조 0년 · 강
故掌令任徵夏職牒還給。
정조 0년 · 목
徵夏久未伸雪。因其子上言。丹書特命燒火。仍有給牒之命。
정조 0년 · 강
召見纂輯堂上改建堂上于尊賢閣。
정조 0년 · 강
以鄭民始爲承旨。前望也。
정조 0년 · 강
罷宮房導掌收米之規。者該邑納于戶曹。戶曹分給宮房著爲式。仍命定成事目。
정조 0년 · 목
時以宮結及宮房導掌爲弊事。戶判鄭弘淳。判尹蔡濟恭。差釐正堂上。是日召問事目之已成。濟恭曰。各宮房所屬。皆已來待。而渠等所告以爲。三南外京畿。本無納米之事云。徵米於畿邑。蓋因導掌輩從中作弊之致。罷之不難。而至於三南。若罷納米之規。宮房將不能成樣。臣意則三南山郡。依前以錢代納。其中納米邑。依前雖納米。勿使道掌往收。而付之戶曹。依貢物例。自戶曹分給。依聖敎爲之。可謂萬全之道矣。弘淳曰。聖意豈不仰體。而自戶曹分給。豈無日後生弊之慮乎。仍命退。與大臣相議。成出事目。
정조 0년 · 목
判中樞府事李溵亞獻。右議政鄭存謙終獻。
정조 0년 · 강
命吏曹參議李秉鼎。戶曹判書鄭弘淳罷職。吏曹參判徐浩修遞差。
정조 0년 · 목
敎以。昨日李秉鼎處分。不但欲知其處義。予意果有不槪於日前上疏事也。日前告由祭。旣差戶判。又於朔祭。更差戶判。其間無一人間差者。已甚禂疊。況其上疏。至有 玄宮纔閉。欲避駿奔等語。是豈因微事輕易發說者。重臣之意果如是。其罪何居。此等之習。予不取之。吏曹參議李秉鼎罷職。與之較絜。太欠雍容。況秉鼎職是三銓也。惡言相加。決非淸朝敦厚之風。戶曹判書鄭弘淳罷職。重祀典。卽我朝家法。況此大祭。卽予卽位後初行之擧。則塡差已極駭眼。替當亦甚巽軟。吏曹參判徐浩修遞差。
정조 0년 · 강
領議政金陽澤上辭單。不允批答。
정조 0년 · 강
引接禮曹判書李徽之于廬次。
정조 0년 · 강
命前戶曹判書鄭弘淳敍用。仍任前職。吏曹參判徐浩修勿遞。
정조 0년 · 목
敎以。昨日處分。以秩高重臣。有若相較故也。本事元非干涉於兼管戶惠之事。亦不可以此微事。數遞銓任。原傳旨竝令付標。
정조 0년 · 강
命 追崇時服色。依大臣禮官議施行。
정조 0년 · 목
弘文館啓言。臣等博考典禮。無可據之例。而第伏見顧命註。袞是王之上服。朱子曰。麻冕乃是祭服。顧命用之者。以其繼統于宗廟故也。受册用之者。以其凶服不可入廟。今此 延福殿追崇上諡。卽是繼統之禮。則麻冕借吉。以爲援證之端。又以我朝典禮見之。 肅宗大王庚午。 大行大王乙巳册封時。皆在國恤三年。而亦已借吉。以此册封借吉之禮推之。 追崇上諡之時。服色似無異同。敎以。係是莫重莫大之禮。亦令禮官獻議。禮曹啓言。嗣位陳賀。群臣借吉行禮。乃是歷代通行之例。今此 追崇上册。便是嗣位之禮。上下似當以吉服將事。況辛丑 世弟册封。在大喪三年。而以冕服臨殿受册。亦可援而行之。敎以。議大臣稟處。左議政金尙喆等以爲。 追崇之禮。與嗣位有異。辛丑乙巳。猶且從吉。吉服將事之說。誠有所據。令春秋館考出辛丑乙巳册禮時議定儀節於實錄中。以備睿覽。似爲得宜。右議政鄭存謙。判府事李溵皆言。借吉宜當。敎以。依大臣議施行。
정조 0년 · 강
命弘文館博考 景慕宮上 諡服色。仍命議大臣
정조 0년 · 목
禮官以聞。弘文館啓言。臣等取考諸史。無可據典禮。若其斟酌儀文。務合禮節。惟在廣詢而行之。大臣禮官皆言。上 諡與追崇有間。不必借吉。從之。
정조 0년 · 강
太僕請依古例設都監造輿輦。不從。仍命以 先朝所御輿輦用之。
정조 0년 · 목
太僕啓言。都監雖不設。 先朝所御輿輦。用於因山及返虞時儀衛。古例亦無仍用之擧。敎以。不必然。依初下敎爲之。
정조 0년 · 목
先朝甲午。恩信君復官時。其母未蒙復爵之恩。至是命復之。供饋等節。比仁壽宮減一等。
정조 0년 · 강
召見兵曹判書具善復于齋殿。
정조 0년 · 목
判中樞府事李激亞獻。右議政鄭存謙終獻。
정조 0년 · 강
領議政金陽澤再上辭單。不允批答。
정조 0년 · 강
左議政金尙喆。右議政鄭存謙。胥命金吾。命勿待命。
정조 0년 · 목
敎以。誓戒在夜。此豈卿等引入之時乎。
정조 0년 · 강
命前吏曹參議李秉鼎敍用。
정조 0년 · 강
以鄭尙淳爲禮曹判書。前望也。
정조 0년 · 강
命李克生。令該府依近日贜吏。具格捧招。
정조 0년 · 목
敎以。全羅道査啓旣到。李克生罪狀。本事之外。雖以査啓事言之。固可謂罔赦。而査啓又有臺啓外現發者。罪如克生。而其欲發明。予則曰。國無法。獨於克生。豈不加刑。嚴問口招。
정조 0년 · 강
前兵曹佐郞李師濂上疏賜批。
정조 0년 · 목
疏略曰。夫有國之置史官者。蓋所以記述實蹟。徵信來世。則其不敢以一毫私意低仰也明矣。噫。辛丑建儲。光明正大。承 東朝惻怛之敎。受 景廟付托之重。眞所謂建天地不悖。質鬼神無疑。則定策諸臣之斷斷忠赤。至死靡渝。樹邦本於岌嶪之時。奠國勢於磐泰之固。億萬年靈長之休。實基於此。其切存 社稷。事先簡册。果何如也。而臣於年前待罪翰苑。承命曝晒於奉化縣太白山史閣。史册繙曝之際。適伏覩 景廟實錄。則伊時撰史者。以凶肚逆腸。敢謂天地之可欺。日月之可誣。構虛捏無。惟意粧綴。以至於不敢言之地。間有捱逼之句語。而四大臣貞忠偉烈。斥之以萬古惡逆。耇恒輩凶魁賊首。奬之以竭心扶社。其他誣衊之言。不一而足。黑白易處。忠逆倒置。臣奉覽未半。心骨俱冷。天下後世之讀是史者。其將曰國有臣乎。昔有宋宣仁皇后。爲群小所誣。誣史之傳。至于六十餘年之久。而至高宗朝。命史官范沖。改撰神宗兩朝實錄以正之。其盛德美意。至于今照人耳目。且以國朝故事言之。 宣廟朝實錄。因故判書臣李植疏請。特命改述。其顚末具載於李植書集中。斑斑可考。今當 大行大王實錄纂輯之日。以殿下出天之誠。宜盡劃日之模。而若其辛壬事實。卽是義理頭䐉。伏願更命史局。 景廟實錄中關係誣逼者。一體刪述。以定千萬代不易之論。以光我殿下善述之孝焉。且賊虎變書。萬古所無。陳奏之文。出自逆輝之手。臣未知兇言悖說之果如何粧撰。而以闡義昭鑑所載者觀之。其旨意一如虎龍急書。一鏡敎文云。究其意。則要以此罔極之誣。暴揚於靺鞨之天下。是可忍也。孰不可忍也。揆之大義。似不足强卞於彼。以傷含忍之義。而抑恐登諸汗靑遂爲信史。則奈天下萬世何哉。亦願聖明。博詢而裁處焉。批以。議大臣稟處。
정조 0년 · 강
前大司諫李憲默等上疏賜批。
정조 0년 · 목
疏略曰。臣等俱是嶺外疏賤之蹤也。千里跋涉。隨衆哭辭于廞衛。啓道之日。瞻望喬山。有涕如雨。悠悠天地。攀號何及。只當各歸窮巷。餐飮新化。以畢螻蟻之命而已。第惟目下鞫獄未了。禍本尙在。愚衷所激。不知出位之嫌。披瀝心肝。流涕而陳之。伏乞聖明垂察焉。噫嘻。痛矣。亂臣賊子。何代無之。而孰有如近日諸賊之窮凶極慘者哉。臣等伏見七月初十日綸音。想當日聖躬之孤危。念數年國勢之岌嶪。自不覺心寒骨戰。一字而一涕也。幸而天祐宗祊。諸賊次第就服。而奈之何聖國尙魯之諸子散配。而厚謙獜漢之賜死而止。眞贜綻露如趾海纘海。設心凶秘如養厚泰淵。而假息於覆載之間。至今三司諸臣。爭之而不得。大小廷僚。言之而未施。踰時閱月。兪音邈然。王章終未夬伸。輿憤漸至結轖。臣恐旣防之堤易潰者。餘流也。方滅之火可怕者。餘㷔也。書曰。除惡務本。今者懲討。其可謂之盡其本乎。古語又曰。去草不去根。終當復生。今者諸賊。其可謂之去其根乎。臣等伏讀綸音。不能掃蕩辛壬之逆。畢竟禍胎。終至於莫可救之境。此爲已然之轍。方來之鑑。殿下於此。知之審矣。慮之熟矣。奚但知之而不亟爲也。奚但慮之而不急圖也。至於文女謙毋之尙不處分者。臣等固知聖意所在。而此有不然者。漢之蓋長。唐之太平。俱以潛謀不軌而死。則不以私而屈法。漢唐之君。亦能之矣。以殿下之明斷。不能行漢唐故事者何哉。惟我中廟朝後宮朴氏。以謀危東宮而死。則不以恩而掩義。祖宗之朝亦行之矣。以殿下之善述。不能遵祖宗舊事者何哉。臣等之所慨惋者此也。至若安兼濟之蝨附謙賊。其罪固不可殫記。而甚至於錦營軍餉。半入鷄龍之工。此眞覆載難容之大罪案也。我殿下特不信其妖讖之說。乃置諸勿問之科。是固大聖人明正之見弘達之量。而以臣子分義而言之。則此說一出。必誅而不可緩也。以朝家禁防而論之。則其跡旣露。嚴懲而不可置也。臣等謂兼濟之止於竄配。政所謂吞舟之漏者也。噫。彼洪樂任。以肺腑之親。近密之蹤。渠何又出於賊雲之招也。臺臣筵啓之批有曰。此等地處。予不忍聞。殿下此敎。雖出於慈仁惻怛之至意。而其於四百年國典何。其於千萬人公議何。如是因循。一向漫漶。則窩窟無可破之日。根株無可拔之期。其爲識者之憂。又復何如也。況伏念翔雲。最是諸賊肯綮。則帳前所供之辭。事當從實詳錄。載在王府。而乃反草草於結案。汲汲於正法。徑先收殺。致勤聖敎。獄體何如是忽略也。王法何如是疏率也。臣等恐游魂假息之徒。益無所忌憚矣。批以。爾等之請。可見㳈浴之義。予所靳允。意各有在矣。
정조 0년 · 목
左議政金尙喆以爲。諸道今秋習操事。狀啓方來到。而三南秋事。旣不失稔。詰戎事重。不可停止。此外諸道。未免歉荒。待春擧行似好爲言。從之。
정조 0년 · 강
大司憲李世澤啓論領議政金陽澤。不允。
정조 0년 · 목
啓略曰。賊雲凶逆。進牒所無。綢繆群慝。投呈凶疏。陰圖翻覆之計。五條嚴問之下。一一承款。則其在嚴懲討之義。所當詳審錄案。以正王法。而身爲委官。草草了當。結案擬律。乃反以犯上不道。只誅其身。王章未伸。輿憤益激。臣謂領議政金陽澤。讉削門黜宜矣。又以請罪大臣。例不得獨發。生疏做錯。大失臺體。引避命退待。司諫李獻慶以爲。俄者憲長。以領議政金陽澤削黜事。陳所懷。臣旣是同時詣臺之人。則所當先爲通議。而初不使知。獨自陳請。有乖臺例。此是臣見輕於人。不能有無之致。請命遞斥。亦命退待。左議政金尙喆等。以領相之被論退去胥命。以不必替引之意。遣入侍史官傳諭。與之偕來。
정조 0년 · 강
命前禮曹判書李徽之罷職。令新除判書合行儀節。草記稟處。
정조 0년 · 목
敎以。禮曹草記與儀註。大段做錯。上 諡時告由大祭儀。同親享大祭。進幣奠幣進瓚受瓚。代理攝行時。亦以吏曹之判書參判塡差。此猶 太廟之禮也。而以今春 孝章廟賜諡祭享言之。幣瓚之進奠。亦如 太廟。該曹以元不近似之禮。令吏兵曹分排擧行。前禮曹判書李徽之罷職。
정조 0년 · 강
命放時囚梁廷楫。
정조 0년 · 목
廷楫。以把守哨官。不禁攔入置對。至是特放。
정조 0년 · 강
判下全羅道放未放。刑曹回啓。
정조 0년 · 강
命八道民人。自願赴 陵役者。令各其地方。從優施賞。
정조 0년 · 강
命遞兵曹參判李在簡。
정조 0년 · 목
其父重祜。方帶東銓長故也。
정조 0년 · 강
命遞兵曹判書具善復。兼帶 社稷提擧。
정조 0년 · 목
武宰。 廟社提擧兼帶無例。引義不行公故也。
정조 0년 · 강
召見 景慕宮改建堂上具允鈺于尊賢閣。
정조 0년 · 목
景慕宮還安。當在今月內故也。
정조 0년 · 강
召見兵曹判書具善復。漢城左尹徐有隣于尊賢閣。
정조 0년 · 목
善復等。以 永祐園動駕時。道路往審後復命也。善復等曰。有一條路。自靑梁山後。出北巖前。道里甚近。地形坦夷。治道凡節。極爲便好矣。有隣曰。臣家在 園所近處。故熟知此中道路。若捨此則俱是迃回稍遠之地。今此一條路。最爲便近。而不過費數三日功力。則可以了當。而臣待罪該府。以輿士餘軍出用。則尤無貽弊之端矣。敎以。該堂旣承下敎。不煩民力。推移出用。以爲除弊之道。除辭朝往來可也。
정조 0년 · 강
命寧海府使李命俊緘辭重推。
정조 0년 · 목
蓋以殺獄之體。何等愼重。況檢驗又値日熱。一日停屍。有屍帳差誤之慮。觀此 海郡啓本。覆驗官稱病不來。轉易他倅。當此新服之初。審恤之政。尤宜申明。故有是命。
정조 0년 · 강
將行六虞祭親押。因病故代押。遣大臣攝行。更遣史官。以勿待命之意。傳諭于左右相。
정조 0년 · 목
敎以。朝廷所以崇廉恥重名義者。不但爲礪世磨鈍之具而已。以之進退人物。旌別善惡。皆是物也。況待大臣之道乎。卿等致位三司。蕫率具僚。其所承弼之道。亦在於崇廉恥重名義也。則卿等其宜躬自導之。豈可使卿等。以一時敦勉爲迫隘。而至於淟涊之境哉。以故予之姑不敦迫於領相者此也。卿等試思之。予決不以不當强之事。强之於大官也。予亦有思之者。參鞫與主鞫。同參鞫坐。主鞫大臣之失。參鞫大臣欲以不能爭難爲嫌。不是異事。而昨今之間。命召之納。胥命之啓。凡幾次矣。還傳而還納。徒損體貌。殊極可悶。且以卿等處義言之。朝廷之政。莫大於都政。長銓之臨政做錯。或有臺評。則下堂亦豈以此必遞。臺臣之所論。予意之不槪。專在委官。則卿等之自引。不已過乎。相臣遞易。夫豈容易。前後筵中。旣已詳諭。在卿等道理。明知其雖遞復拜。而必欲一遞。亦恐非以誠之義也。顧今祭奠連日。不特獻官之苟艱。民事吏事。亦有下詢者。鼎席俱曠。事務隨而泮渙。言念及此。寧不渴悶。然而今者傳諭。猶不以造朝敦勉者。亦爲卿等地也。卿等須體此意。安心勿待命。已命開政。臺臣其將備員。觀其啓辭之停連。而爲卿等去就之遲速。則予則曰。朝廷之體貌。卿等之廉義。竝不相妨也。
정조 0년 · 강
命 永陵追崇後。 舊主埋安時。只禮堂進詣。
정조 0년 · 강
禁府。以李克生請刑啓。命嚴訊取服。
정조 0년 · 목
游辭漫漶。終不輸款故也。
정조 0년 · 강
有政。判書李重祜進。
정조 0년 · 목
以尹昌濂爲石城縣監。權噵爲兵曹參判。金亮行爲司業。李命植爲承旨。宋載經爲大司諫。李昌漢爲獻納。尹光昇韓浚翼爲正言。沈有鎭爲副校理。李秉模爲副修撰。蔡濟恭爲判尹。
정조 0년 · 강
命文兼宣傳官。依宣傳官例。使之謝恩。仍參侍衛班。
정조 0년 · 목
舊例。文兼一依宣傳官例。除拜後謝恩。亦參侍衛班。而間因廢却。久不修復。至是見故相鄭太和所著年記。有是命。○文兼之選。非弘文錄翰薦人。無得差擬。此規亦中廢。至是又命復舊例。
정조 0년 · 강
以兪彥鎬爲吏曹參議。前望也。
정조 0년 · 강
行 眞宗大王孝純王后上 册寶習儀。仍行 延福殿奉安習儀。
정조 0년 · 강
命吏曹判書李重祜從重推考。執義望爻周。
정조 0년 · 목
山林亞憲之望。與他自別。則如盧聖中者竝擬。大是失錯故也。
정조 0년 · 강
命投進凶疏人道顯應元庭鞫。仍命親鞫。
정조 0년 · 목
以李謙彬魚錫齡爲掌令。金亮行爲執義。金魯鎭爲大司憲。
정조 0년 · 강
命鞫廳罪人安大濟放逐鄕里。
정조 0년 · 목
名出翔雲招。而別無可問之端。至是決放。
정조 0년 · 강
御內司僕。鞫李道顯李應元金若鍊權㼇李䨞李尙根等。道顯應元竝伏法。若鍊刑配。㼇放逐鄕里。䨞等放。左議政金尙喆。判府事李溵。右議政鄭存謙。判義禁鄭弘淳。同義禁李★(土+甲)李徽中吳載純。大司憲金魯鎭。大司諫宋載經。司諫李獻慶。掌令李謙彬魚錫齡。問郞鄭元始尹弘烈沈有鎭趙尙鎭金觀柱李秉模李義鳳金履正。別刑房都事朴龍源崔宗斗。